Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om tilnærmelse af medlemsstaternes lovgivning om motorkøretøjers afskærmning fortil mod underkøring og om ændring af Rådets direktiv 70/156/EØF"(1)

(1999/C 209/03)

Rådet for Den Europæiske Union besluttede den 25. maj 1999 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Sergio Colombo til ordfører. Sektionen vedtog sin udtalelse den 18. maj 1999.

Det Økonomiske og Sociale Udvalg vedtog på sin 364. plenarforsamling af 26. og 27. maj 1999, mødet den 26. maj 1999, følgende udtalelse med 109 stemmer for og 1 hverken for eller imod.

1. Indledning

1.1. Det foreliggende direktivforslag sigter mod at mildne konsekvenserne af det store antal trafikulykker, der involverer erhvervskøretøjer, som vejer mere end 3,5 ton.

1.2. Målet med dette lovtiltag, der gennem en bred høring har fået opbakning fra de berørte organisationer, er at indføje nogle tekniske krav i EU-lovgivningen, der skal opfyldes for at opnå EF-typegodkendelse af anordninger til afskærmning fortil mod underkøring på tunge erhvervskøretøjer.

1.3. Ifølge direktivforslaget skal alle nyindregistrerede biler senest fra 1. oktober 2003 obligatorisk have monteret og EF-typegodkendt en anordning til afskærmning fortil mod underkøring, der er typegodkendt som separat teknisk enhed, dvs. uden at afvente, at hele køretøjet opnår EF-typegodkendelse.

1.4. Denne sikkerhedsanordning skal begrænse konsekvenserne af trafikulykker, og begrundes af Kommissionen med det faktum, at mere end 80 % af de dræbte i disse ulykker er passagerer eller førere af personbiler eller mindre erhvervskøretøjer.

1.5. Denne foranstaltning sigter endvidere mod at dække et hul i lovgivningen, for ingen af de hidtidige direktiver har handlet om afskærmning fortil mod underkøring på tunge erhvervskøretøjer, skønt der findes adskillige EU-lovtiltag(2), der sigter mod at forbedre færdselssikkerheden, mindske antallet af trafikofre og mildne konsekvenserne af trafikulykker.

1.6. Direktivforslaget falder i tråd med bestemmelserne i traktaten, der i artikel 75 bl.a. fastsætter, at der skal vedtages foranstaltninger til forbedring af trafiksikkerheden. Direktivforslaget stemmer desuden overens med Kommissionens meddelelseom færdelssikkerhed(3), der bl.a. indeholder bestemmelser om, at køretøjerne skal udformes således, at de mest udsatte dele beskadiges mindst muligt i tilfælde af en ulykke (Bilag III, del III).

2. Generelle bemærkninger

2.1. ØSU er enig i målsætningen om at mildne konsekvenserne af trafikulykker med erhvervskøretøjer, som vejer mere end 3,5 ton, ved at kræve, at de skal være udstyret med en passende anordning til afskærmning fortil mod underkøring.

2.2. Der er tale om et fornuftigt forslag, der passer ind i den overordnede trafikpolitik, og som allerede blev efterlyst af ØSU i udtalelsen om "Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget - Bedre Færdselssikkerhed i EU: program for 1997-2001"(4).

2.3. ØSU finder det særdeles påkrævet at iværksætte disse foranstaltninger for den pågældende køretøjsklasse, da omfanget af skader ved en ulykke ikke alene er direkte afhængigt af hastigheden, men også af masseforholdet mellem de implicerede køretøjer.

2.4. Hvis man ønsker at nedbringe antallet af kvæstede og dræbte ved trafikulykker, er det vigtigt at behandle dette teknisk-konstruktive aspekt indgående, hvilket ud fra en rent social synsvinkel vil have en særdeles gunstig virkning samt spare de mange efterfølgende udgifter til hospitalsophold osv. Dertil kommer, at den pågældende anordning ikke er dyr, især ikke set i forhold til den sikkerhedsmæssige forbedring, der opnås.

2.5. ØSU bifalder endvidere EU's tiltrædelse af FN/ECE-overenskomsten om indførelse af ensartede vilkår for godkendelse og gensidig anerkendelse af godkendelse af udstyr og dele til motorkøretøjer.

2.6. Med EU's nye regler bliver det obligatorisk at følge alle de tekniske specifikationer og at anvende alle de dele, der i væsentligt omfang forbedrer motorkørertøjernes udformning og øger færdselssikkerheden.

2.7. Overholdelse af FN/ECE-reglerne er fakultativt og ikke obligatorisk. EU-reglerne er derimod bindende enten umiddelbart eller efter at være omsat i national ret.

2.8. ØSU støtter endvidere EU's tiltrædelse af overenskomsten, fordi den allerede er tiltrådt af 34 lande, heriblandt mange central- og østeuropæiske lande, hvilket betyder, at det bliver lettere at indføje disse problemstillinger i tiltrædelsesforhandlingerne.

3. Særlige bemærkninger

3.1. De tekniske specifikationer for de anordninger, der er genstand for det foreliggende direktiv, er blevet gennemgået og diskuteret i arbejdsgruppe 29 (WP29) og af FN's Økonomiske Kommission for Europa, der er ansvarlig for de tekniske forskrifter for motorkøretøjer, og desuden er de blevet studeret af teknikere og repræsentanter for de berørte ministerier i de 34 ECE/FN-signatarlande. De må derfor anses for at være særdeles velfunderede.

3.2. Den anbefalede anordning fastgøres til chassiet, hvilket giver tilstrækkelig garanti for effektivitet og sikkerhed. ØSU har erfaret, at fabrikanterne er ved at undersøge og overveje nogle mere avancerede energiabsorberende konstruktioner (se endvidere del 3 i Kommissionens meddelelse), men på nuværende tidspunkt synes der ikke at være tilstrækkeligt teknisk-videnskabeligt grundlag for at indføre brugen af sådanne anordninger i den nærmeste fremtid.

3.3. Kommissionen bør derfor kræve, at fabrikanterne og medlemsstaterne forpligter sig til at yde den størst mulige indsats inden for forskning og udvikling af alle de nye teknologier, der øger færdselssikkerheden.

3.4. Det er nødvendigt at foretage en ændring i den italienske version af Kommissionens meddelelse, således at ordet "possono" {rifiutare l'immatricolazione..} i artikel 2, stk. 2, slettes og erstattes af ordet "devono".

3.5. I lyset af ovenstående bemærkninger giver ØSU sin støtte til direktivforslaget.

Bruxelles, den 26. maj 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) EFT C 89 af 30.3.1999, s. 11.

(2) Se f.eks. direktivforslaget om "Motorkøretøjer: indre indretning", ØSU's udtalelse i EFT C 407 af 28.12.1998, og direktivforslag om "Afskærmning bagtil mod underkøring på motorkøretøjer", ØSU's udtalelse i EFT C 407 af 28.12.1998.

(3) Meddelelse om "Bedre Færdelssikkerhed i EU - program for 1997-2001" - KOM(97) 131 endelig udg. af 9.4.1997.

(4) EFT C 73 af 9.3.1998.